Maġistrat isellem marixxall li rtira wara 29 sena servizz Fil-bini tal-Qorti s-soltu tingħata tislima lill-imħallfin u lill-maġisrati li jkunu se jirtiraw bl-età. Imma f'każ mhux tas-soltu kien maġistrat li sellem is-servizz li ta marixxall wara 29 sena ħidma. Qabel seduta fil-Qorti t'Għawdex, il-Maġistrat Joe Mifsud irringrazzja lil Mario Portelli għall-ħidma li wettaq u irrimarka li jiddispjaċih li ma rnexxilux jikkonvinċih ikompli f'ħidmietu. "Kien ta' privileġġ għal din il-Qorti li mit-30 ta' Ġunju 2015 kien il-marixxall tagħha fejn f'dan il-perjodu din il-Qorti iddeċidiet 482 kumpilazzjoni u 4,583 każijiet tad-distrett", irrimarka l-Maġistrat Mifsud fid-digriet tiegħu. Waqt li sellem ukoll żewġ impjegati oħra miegħu, Mary Jane Attard u Joseph Grech, huwa saħaq li żgur li dan ix-xogħol ma kienx isir u l-ġustizzja ma setgħetx tingħata fi żmien raġjonevoli. Huwa semma kif Portelli kien iħeġġeġ lill-kollegi tiegħu jgħidu talba flimkien qabel jibdew il-jum tax-xogħol u saħaq li din hija inizjattiva tajba għax tgħin fil-komunikazzjoni bejn l-istaff. Fi tmiem il-qari tad-digriet il-Maġistrat Mifsud awguralu li jgawdi l-familja u bħala ringrazzjament ippreżentalu ktejjeb dwar is-Santwarju Ta' Pinu.